Regter bekommerd oor bylmoorde-saak ‘onnodig verleng’ wordHenri van Breda. Foto: ANA Regter Siraj Desai het die saak tot 27 November uitgestel, maar gesê hy wil die saak teen einde vandeesmaand afhandel. Dit volg nadat adv. Piet Botha, vir Van Breda, Maandag gesê het sy kliënt het Woensdag ŉ epileptiese aanval gehad en is Donderdag in die MediClinic Constantiaberg opgeneem. Hy is deur ŉ neuroloog ondersoek wat die toestand as ŉ vorm van epilepsie (jeug- miokloniese epilepsie) gediagnoseer het. Botha het versoek dat die neuroloog, dr. James Butler, as getuie geroep word. Volgens Botha is daar wel ŉ breinskandering beskikbaar wat vir die diagnose ingespan is, maar Butler het meer tyd nodig om aan ŉ omvattende verslag te werk. Butler sal na verwagting ook kan lig werp op die twee uur en 40 minute-tydgleuf waarin Van Breda glo sy bewussyn verloor het. Die verdediging sou Maandag ŉ sielkundige ontbied om te getuig, maar die saak is uitgestel sodat die sielkundige haar verslag kan wysig indien nodig aangesien sy nog nie die neuroloog se verslag gesien het nie. Staatsaanklaer adv. Susan Galloway het nie beswaar gemaak teen die verdediging se beroep dat Butler as getuie geroep word nie. Die uitstel sal die staat ook kans gee om met nog ŉ kenner oorleg te pleeg indien nodig. Desai het gesê die verhoor word “onnodig verleng”, maar het Botha se verklaring aanvaar dat die getuie onverwags was. “Ek is huiwerig, maar sal wel die verhoor uitstel, want dit is in die belang van geregtigheid om dit te doen.” Van Breda staan tereg op drie aanklagte van moord, een van poging tot moord en een van dwarsboming van die gereg. Hy het onskuldig gepleit op die aanklagte en hou vol ŉ aanvaller het sy pa, Martin, ma, Teresa, en broer, Rudi, met ŉ byl vermoor en sy suster Marli ernstig gewond. Lees alle vorige berigte oor Henri van Breda op Maroela Media.